Dan rada (1/9/03) - 2003-09-01
Ovaj je praznik prigoda za odavanje počasti američkim radnicima za njihov doprinos izgradnji slobodnog, demokratskog i prosperitetnog d
Danas je u Sjedinjenim Državama Dan rada, prigoda za odavanje počasti američkim radnicima za njihov doprinos izgradnji slobodnog, demokratskog i prosperitetnog društva. Tijekom više od dva stoljeća, otkako je uspostavljena američka vlada, Sjedinjene Države su se promijenile iz uglavnom poljoprivrednog, graničarskog društva u najrazvijenije i najmoćnije gospodarstvo ikada u povijesti ljudskog društva. Ova transformacija nije bila rezultat ekonomskog planiranja, niti usmjeravanja od strane autoritarnih vladara; to je bilo ostvarenje milijuna Amerikanaca, uključujući useljenike iz mnogih zemalja, koji su imali viziju, poduzetnost i volju za rad. Vladavina zakona bila je ključna za rast američkog gospodarstva. Vlasnici imovine, uključujući izumitelje, umjetnike i poduzetnike, bili su zaštićeni od nasilja, iznuđivanja, krađe i prijevare. Radnici su zahtijevali i zadobili pravo da se organiziraju i ugovaraju poslove kolektivno. Informacije i ideje, - žile kucavice zdravog gospodarstva -, izmjenjivane su bez ometanja cenzurom ili vladinom kontrolom. Najvažnije, sama vlada bila je podvedena pod vladavinu zakona, s ustavom koji strogo ograničava njezine ingerencije. Ovog Dana rada, Sjedinjene Države i njezine saveznice rade zajedno s iračkim narodom na izgradnji slobodnog, demokratskog i prosperitetnog Iraka. Američki državni tajnik Colin Powell kaže da je zadatak velik izazov, ali da napreduje: "U Iraku, diktator je nestao, a narod je slobodan. Ljudi se vraćaju u škole, ponovno otvaraju vrata svojih sveučilišta. Obnavlja se opskrba energijom, popravlja se infrastruktura, a gospodarstvo počinje funkcionirati." U Iraku oživljava tržište, te se građanima nude mnoge robe, poput satelitskih antena, koje su ranije bile zabranjene. U Bagdadu su otvorene banke, a uskoro će djelovati i u čitavoj zemlji. Očekuje se otvaranje kreditnih ustanova, koje će iračkim poslovnim ljudima osiguravati zajmove. No, najvažnije, Iračani su sada slobodni da uspostave demokratsku vladu koja će štititi njihova temeljna prava. A, u procesu izgradnje, narodi Iraka otkrit će, kao što su to pokazali američki radnici, da, pod procvatom slobode, obični ljudi mogu ostvariti izvanredna postignuća.